ועדת הכלכלה, כנסת 19, פרוטוקול מספר 205, 2014-02-11 08:30

חנא סוייד: בוקר טוב לכולם.

חנא סוייד: אני מתכבד לפתוח את ישיבת ועדת הכלכלה.

חנא סוייד: היום יום שלישי, 11 בפברואר 2014, נושא הדיון הוא: בקשה לדיון מהיר של חבר הכנסת מוחמד ברכה בעניין סירוב חברת השכרת רכב – מדובר בחברת "קל אוטו" – להשכיר רכבים למשפחות משיקולים גזעניים.

חנא סוייד: אני חייב לציין לפרוטוקול שיש גם בקשה זהה מחבר הכנסת ג'מאל זחאלקה שאיננו כאן, אני מאוד מקווה שהוא גם יגיע.

חנא סוייד: אנחנו נדון בעניין הזה.

חנא סוייד: ראשית כל אני אתן לחבר הכנסת מוחמד ברכה להציג את העניין, את הבקשה שלו, אחר כך נשמע את ההתייחסויות השונות גם של חברת "קל אוטו" וגם של חברות הליסינג בכלל, חברות להשכרת רכב בקשר למדיניות, בקשר לעניין הזה, נשמע מהמשטרה ומכל הגופים הרלוונטיים שירצו להביע דעה בעניין הזה.

חנא סוייד: ראשית כל, חבר הכנסת מוחמד ברכה, אנא תציג את העניין, בבקשה.

מוחמד ברכה: תודה רבה.

מוחמד ברכה: אדוני היושב-ראש, בוקר טוב לכולם, הנושא הזה מטופל על ידי מרכז "עדאלה" לזכויות המיעוט הערבי וגם בא לידי ביטוי בפרסומים שהיו בעיתון "הארץ".

מוחמד ברכה: הנושא הוא: סירובה של חברת "קל אוטו" להשכיר לאדם, לאיש עסקים בשם אברהים ג'בארין, אוטו בגלל שם משפחתו, ומסתבר כנראה שיש רשימה שחורה אצל החברה שמתבססת על בני שתי משפחות, אגבאריה וג'בארין, כפי שזה פורסם גם ב"הארץ" וגם כפי שזה בא לידי ביטוי בהתכתבויות של "עדאלה".

מוחמד ברכה: הדבר מתייחס לאירוע שהיה במשרדי "קל אוטו" בעפולה כשהאזרח הנ"ל ביקש להשכיר רכב והוא סורב.

מוחמד ברכה: יש הרבה דברים שאפשר לומר, כל מיני מילים גבוהות על גזענות ועל הדרה ועל שרירותיות בעצם העניין הזה, אבל על שלושה דברים אני לא יכול לעבור לסדר היום, כאשר שניים הם אחד: הדבר הראשון הוא עצם העובדה שיש פה הכללה קשה של שתי משפחות.

מוחמד ברכה: הדבר הזה, אדוני היושב-ראש, נדמה לי מוכר לך בעניין הפול של חברות הביטוח במקום אחר שיש יישובים שלמים ואוכלוסיות שלמות שאינם "מורשים" לעשות ביטוח רגיל והם הולכים לפול שמחוץ לחברות הרגילות.

מוחמד ברכה: כאן יש פה סימון של אוכלוסייה שלמה שהיא מנועה.

מוחמד ברכה: התחלתי לומר שיש שלושה דברים שאני חושב שיש לעמוד עליהם אז הדבר הראשון הוא שאנחנו לא קיבלנו עד היום שום אמירה שדוחה מכל וכל את השתלשלות העניינים ואת העובדות.

מוחמד ברכה: זאת אומרת, אנחנו מניחים שהחברה אפילו לא טרחה לבוא ולהגיד שזה לא נכון.

מוחמד ברכה: הדבר השני, עצם שרבוב שמה של המשטרה בעניין הזה כמי שמספקת את הרשימות או את ההחרגות.

מוחמד ברכה: ולדעתי הדבר השלישי – שהוא שני דברים כפי שאמרתי – הוא שיש פה, מעבר לכל המילים השליליות שאפשר לייחס למציאות הזו, שתי עבירות פליליות: הראשונה היא אפליה של אדם בגלל מוצאו והשנייה היא עבירה של המשטרה שהיא מספקת רשימות או מספקת חומרים לחברות פרטיות שלא מורשות לקבל את האינפורמציה הזו והמשטרה אינה אמורה לספק לגופים פרטיים דברים שהם ביסוד עבודתה או בשולי עבודתה.

מוחמד ברכה: לדעתי, לצד העניין הציבורי הקשה שיש בתוך העניין הזה, יש פה דרישה שהיועץ המשפטי לממשלה יורה על פתיחת חקירה והעמדה לדין גם של המפלים בתוך חברות ההשכרה, וגם את העברת החומר שאיננו ברשות על ידי המשטרה ולמצות את הדין עם האחראים.

מוחמד ברכה: אנחנו יכולים לנאום מפה ועד להודעה חדשה על גילויי גזענות, שהם לא חסרים בתוך מדינת ישראל, כנגד אזרחים ערביים אבל אני חושב שהגיע הזמן שאלה שמנהלים מדיניות של אפליה ואלה שמוסרים לגופים שאינם מורשים אינפורמציה שהם לא אמורים לקבל, שיועמדו במקומם על פי חוק.

מוחמד ברכה: לא יתכן עצם העובדה ששמו של אדם מסתיים בשם משפחה מסוים מיד מהווה מחסום לקבל שירותים בסיסיים שניתנים לכל אזרח.

מוחמד ברכה: אנחנו עוקבים עכשיו אחרי הבהלה לדרכון הספרדי, אז כל אחד בא עם הסיומת של שם המשפחה כדי לקבל הטבה, פה סיומת של שם המשפחה אמורה למנוע ממנו את הדבר האלמנטרי והפשוט – אני אפילו לא יודע איך לקרוא לזה – של השכרת אוטו.

מוחמד ברכה: יושב לשמאלי חברי, חבר הכנסת עפו אגבאריה, אדם מכובד, חבר כנסת פעיל, בעברו הוא רופא כירורג בעל שם.

מוחמד ברכה: אם הוא ירצה לבוא ולהשכיר רכב אצל החברה הזו, עצם העובדה ששמו מסתיים בשם המשפחה אגבאריה, מגלגלים אותו מכל המדרגות.

מוחמד ברכה: זה דבר שאין לו פשוט אח ורע בשום מקום בעולם.

מוחמד ברכה: אפילו בתורות הגזענות הקלאסיות לא שמענו על דברים כאלה, זאת אומרת, סלקטיביות בתוך הקבוצה המופלית.

מוחמד ברכה: הערבים הם מופלים ועכשיו עושים סלקטיביות בקרב הערבים.

מוחמד ברכה: אני חושב שזה דבר שקודם כל יש מקום, אדוני היושב-ראש, שהוועדה תביע עמדה והנוגעים בדבר, גם מהמשטרה וגם מהחברה, יעמידו את הדברים על דיוקם ויתנערו מההתנהגות הזאת שתיארתי אותה, אבל בו זמנית לא לאפשר לעבור על זה לסדר-היום בעצם העובדה שוועדת הכלכלה קיבלה החלטה או אמרה מה שהיא אמרה, אלא זה צריך לעבור למישור הפלילי ולמצות את הדין גם עם מי שהפלה וגם מי שנתן את האינפורמציה.

מוחמד ברכה: תודה רבה, אדוני.

חנא סוייד: תודה רבה.

חנא סוייד: בינתיים הגיעו שני חברי כנסת: אחד מהנפגעים, חבר הכנסת עפו אגבאריה, כפי שחבר הכנסת מוחמד ברכה הזכיר, הוא נפגע פוטנציאלי כי הוא אגבאריה.

עפו אגבאריה: נכון.

חנא סוייד: אבל כפי שהזכרתי, גם הגיע חבר הכנסת ג'מאל זחאלקה, שגם הוא הגיש בקשה לדיון מהיר אז אני אתן גם לחבר הכנסת זחאלקה להגיד את דברו.

ג'מאל זחאלקה: תודה.

ג'מאל זחאלקה: כבוד היושב-ראש, בעניין שלפנינו יש שני מענים: יש את החברה עם כל המשמע מכך, ויש את המשטרה, מה שעשתה המשטרה.

ג'מאל זחאלקה: כאן יש שורה ארוכה של עבירות ושל התנהגות לא ראויה ואפילו מגונה.

ג'מאל זחאלקה: קודם כל יש כאן עונש קולקטיבי כלפי עשרות אלפי אנשים בגלל ששם משפחתם מסתיים בשם זה או אחר, שזה דבר חמור מאוד.

ג'מאל זחאלקה: דבר שני, יש העברת מידע, שהוא חלק מפרטיות, שבידי המשטרה ומועבר לידיים פרטיות.

אלעזר כהנא: לפי הטענה, זו טענה כרגע.

ג'מאל זחאלקה: לפי הטענה.

ג'מאל זחאלקה: זו טענה שגובתה במכתבים רשמיים של החברה שנשלחו לארגון "עדאלה".

ג'מאל זחאלקה: אין עשן בלי אש.

ג'מאל זחאלקה: נשמע אתכם, בינתיים, על פי האינפורמציה שבידינו, אנחנו חושבים שצריכה להיערך חקירה לא רק נגד החברה אלא נגד גורמים במשטרה שמוסרים את האינפורמציה הזאת ואנחנו קוראים ליועץ המשפטי לממשלה לטפל בעניין הזה כי הם, במקום להיאבק בגזענות, מסייעים לידי גזענות במעשה הזה.

ג'מאל זחאלקה: יש כאן עבירה של אפליה בין אנשים במתן שירות, שורה ארוכה.

ג'מאל זחאלקה: אני לא משפטן כדי להיכנס לעובי הקורה של העניין המשפטי אבל מעבר לדבר הציבורי שאני אגיד עליו כמה מילים, ודאי שאנחנו מדברים כאן במקרה פלילי.

ג'מאל זחאלקה: בוודאי שמדובר במקרה פלילי כאשר חברה עושה את זה, כאשר גורמים במשטרה מסייעים לחברה לעשות את הדבר הזה.

ג'מאל זחאלקה: אני חשבתי לתומי שתפקידה של המשטרה הוא למנוע אפליה.

ג'מאל זחאלקה: תפקידה של המשטרה למנוע מעשי גזענות, תפקידה של המשטרה שיישמר את החוק, לא לסייע לידי עבירה.

אלעזר כהנא: לפי הטענה, אדוני, צריך לומר בזהירות.

ג'מאל זחאלקה: לפי הטענה, הכול לפי הטענה.

מוחמד ברכה: גם אם תגיד את זה 10 פעמים, זו האינפורמציה שיש על השולחן.

מוחמד ברכה: יהיה לך זמן לענות לפי רשות דיבור.

ג'מאל זחאלקה: כל מה שאני אומר זה בהתאם לאינפורמציה שיש בידינו.

ג'מאל זחאלקה: אנחנו נשמע גם את ארגון "עדאלה" שקיבל מכתבים רשמיים מהחברה ואם החברה טענה טענות בשם המשטרה, בבקשה, תתכבד המשטרה ותגיש נגדם גם תלונות בעצמה, כלומר, שתחקור למה הם עושים את הדבר הזה.

ג'מאל זחאלקה: זה לא דבר פשוט להגיד: המשטרה העבירה לנו, זה מידע כוזב.

ג'מאל זחאלקה: אם אכן הדברים הם כך אז איזה צעדים מתכוונת המשטרה לנקוט נגד החברה במקרה ויתברר שהאינפורמציה שמסרה החברה אינה נכונה?

ג'מאל זחאלקה: מאיפה אנחנו יודעים על יחידת אתג"ר, אני לא יודע, מאיפה אנחנו מכירים את זה?

ג'מאל זחאלקה: אני לא שמעתי על היחידה הזאת, אנחנו שמענו עליה מפי החברה.

ג'מאל זחאלקה: גם אדון ג'בארין שמע עליה מפי החברה, לא ממקום אחר.

ג'מאל זחאלקה: אם אכן כל אזרח שיעשה דבר כזה, שיכתוב בעיתון: פלוני במשטרה מסר לי מידע כך וכך, אתם תשתקו?

ג'מאל זחאלקה: אתם תעברו על זה לסדר-היום?

ג'מאל זחאלקה: זה העניין.

ג'מאל זחאלקה: עבר זמן והמשטרה לא עשתה כלום בעניין הזה, לא הענישה את החברה, אפילו לא הודיעה שהיא מפסיקה להעביר את המידע.

ג'מאל זחאלקה: אני קודם כל דורש שהמשטרה תפסיק להעביר מידע אם אכן הועבר, לפי טענתך.

ג'מאל זחאלקה: דבר שני, אם לא הועבר מידע אנחנו רוצים לדעת היום, עכשיו, מה עשתה המשטרה עד עכשיו נגד החברה שהעבירה אינפורמציה כזאת.

ג'מאל זחאלקה: אחד מהשניים.

ג'מאל זחאלקה: המשטרה לא יכולה לשבת בצד ולהגיד: אין לנו מה להגיד, אנחנו לא העברנו.

ג'מאל זחאלקה: מה זה "לא העברת"?

ג'מאל זחאלקה: לא העברת, אז בבקשה, תנקוט צעדים נגד החברה.

ג'מאל זחאלקה: אם אכן הדברים כאלה אז אשמת החברה היא כפולה ומכופלת.

ג'מאל זחאלקה: המקרה הזה מצטרף לעבירה.

ג'מאל זחאלקה: עובדה שהודעה כזה עוברת ככה, בלי רעש, זה נעשה לחם יומנו, ואני אגיד לכם שאזרחים ערביים סובלים מיחס כזה בחברות רבות בקבלת שירותים רבים, אבל החברות האלה שמפלות אזרחים ערביים יותר מתוחכמות מחברת "קל אוטו", הן פשוט לא נותנות תשובות כאלה.

ג'מאל זחאלקה: יש דרכים אחרות.

חנא סוייד: כנראה שמדובר בתאונת עבודה כאן מצד החברה, תאונת עבודה.

ג'מאל זחאלקה: יכול להיות.

ג'מאל זחאלקה: אני מכיר חברות שאתה בא והן לא נותנות לך את השירות בטענה שונה ומשונה כל שבוע.

ג'מאל זחאלקה: תמיד יש לנו בעיה, כבוד היושב-ראש, ואתה מכיר את העניין הזה, בלהוכיח את הדבר הזה.

ג'מאל זחאלקה: פונים אלי אזרחים, אומרים לי: אני פניתי, רציתי כך וכך ולא נתנו לי בגלל שאני ערבי.

ג'מאל זחאלקה: אמרתי לו: בסדר גמור, אבל איך אני יכול להוכיח את הדבר הזה?

ג'מאל זחאלקה: אין בידי הוכחות.

ג'מאל זחאלקה: החברה כאן עשתה מעשה, אני חושב שצריך לנצל את המקרה הזה כדי שיראו וייראו.

ג'מאל זחאלקה: אני חושב שהמשטרה צריכה לתת לזה עדיפות ולטפל בזה בצורה הקשה ביותר.

ג'מאל זחאלקה: אם אכן הועבר מידע אני דורש לפטר את הקצינים ואת האחראים להעברת המידע.

ג'מאל זחאלקה: אם לא הועבר מידע אני מבקש שהמשטרה תגיש כתבי אישום או תחקור את ראשי החברה שהעבירה מידע כוזב וגם בהזדמנות זו לחקור את עניין התיוג האתני בתוך החברה הזו ובכול החברות, הם טענו שזה בכל החברות להשכרה.

ג'מאל זחאלקה: בבקשה, שתפעיל המשטרה את המודיעין שלה, תראה אם נעשתה העברה כזאת ותטפל בנושא הזה כדי לעקור את האפליה ואת הגזענות מהשורש במקרה הזה.

ג'מאל זחאלקה: תודה.

חנא סוייד: תודה רבה.

חנא סוייד: ראשית כל, על מנת לנקות את השולחן אני אבקש את תגובת המשטרה לגבי הטענות: לגבי מה שנכתב במודעה בעיתון, בידיעה בעיתון, ולאור הטענות של החברה ולאור הדברים שהועלו כאן על ידי חברי הכנסת ברכה וזחאלקה.

חנא סוייד: מה עמדת המשטרה?

לאה ורון: אדוני, לפי שתיתן רשות דיבור למשטרה אני מבקשת למסור לוועדה שהנציגים של משרד המשפטים הוזמנו לישיבת הוועדה והם לא מצאו לנכון לעשות כן.

ג'מאל זחאלקה: למרות שהם הקימו יחידה נגד גזענות עם הרבה פרסומת.

ג'מאל זחאלקה: ונציגי החברה ישנם כאן?

חנא סוייד: נציגי החברה הגיעו, כן, יש נציג של החברה.

חנא סוייד: אני אבקש התייחסות של המשטרה לגבי הדברים שהועלו כאן.

חנא סוייד: האם נכון הדבר שהמשטרה העבירה אינפורמציה לחברה הזו או לחברות אחרות בעניין סכנה כביכול להשכיר רכבים למשפחות.

חנא סוייד: דרך אגב, משפחות ג'בארין ואגבאריה, בימים כתיקונם הם יותר גדולים ממיקרונזיה, אם אתם לא יודעים.

חנא סוייד: הם יכולים להיות מדינה, הם יכולים להתקבל לאו"ם.

חנא סוייד: אלה משפחות שמונות עשרות אלפים, ממש מיקרונזיה.

חנא סוייד: תבדקו כמה מיקרונזיה, תחברו ג'בארין ואגבאריה, זה יותר ממיקרונזיה.

חנא סוייד: לכן צריך להתייחס לעניין הזה בכובד ראש, האם אכן מישהו מהמשטרה הדליף, מסר, מכר מידע לחברה הספציפית הזו או לחברות אחרות.

חנא סוייד: ואם התשובה היא לא, לאור הטענות של החברה שאכן היא קיבלה אינפורמציה כזו, יכול להיות שמישהו מהמשטרה הדליף מידע, משורות המשטרה עצמה, והמשטרה צריכה לטפל בו.

חנא סוייד: אז אני אבקש התייחסות של המשטרה על מנת לנקות את השולחן, אחר כך נגיע לחברה.

אלעזר כהנא: התשובה היא מאוד קצרה: אין העברות מידע כאלה.

אלעזר כהנא: אנחנו לא מכירים את זה, לא יודעים על מה מדובר.

אלעזר כהנא: אם היה משהו כזה אז הייתי מצפה לשמוע מחברת "קל אוטו" מה יש להם לומר, מאיפה זה בא.

אלעזר כהנא: מה שאנחנו מכירים כרגע זו כתבה בעיתון שמישהו אמר, שמישהו בחברה אמר לו שהמשטרה – שרבבו פה את יחידת אתג"ר, שמפקד היחידה נמצא פה ויוכל להתייחס – מעבירים מידע.

אלעזר כהנא: אנחנו לא יודעים על מה מדובר, נשמח לשמוע מה אומרת החברה ואז נוכל להגיב.

מוחמד ברכה: סנ"צ כהנא, אם יתברר שמישהו השתמש במשטרה כדי להצדיק את ההתנהגות הפסולה הזו, האם תנקטו בצעדים?

מוחמד ברכה: כיועץ משפטי של המשטרה.

אלעזר כהנא: כיועץ משפטי זו שאלה היפותטית.

אלעזר כהנא: בואו נשמע - - -

מוחמד ברכה: למה?

חנא סוייד: זה עניין תקין?

חנא סוייד: זה עניין תקין שמישהו משורות המשטרה יעביר מידע לחברה פרטית?

מוחמד ברכה: או שהשתמשו בשם במשטרה על מנת להעביר משהו מסולף?

אלעזר כהנא: זה לא עניין תקין שמישהו משורות המשטרה יעביר מידע שהוא לא הוסמך להעביר אותו.

חנא סוייד: אוקיי, ואני מניח שהמשטרה תגיב.

אלעזר כהנא: רגע, אדוני.

אלעזר כהנא: זה לא עניין תקין שמישהו משורות המשטרה יעביר מידע שהוא לא הוסמך להעביר אותו וזה לא עניין תקין שחברה פרטית תשרבב את שמה של המשטרה לגבי פעולות שהיא עושה שלא בצדק.

חנא סוייד: כן, כי או שזה ספסרות במידע מודיעיני שיש למשטרה מצד אחד, או שזה ממש - - -

ג'מאל זחאלקה: לא שזה לא תקין, זו עבירה.

ג'מאל זחאלקה: זו הפרת אמונים אם אכן נעשה - - -

חנא סוייד: נכון, נכון.

אלעזר כהנא: העברת מידע ללא רשות זאת עבירה פלילית, נכון.

חנא סוייד: זו עבירה פלילית בהחלט.

ג'מאל זחאלקה: זה גרוע יותר אם זה היה - - -

חנא סוייד: טוב, אז נסכם את הקטע הזה של המשטרה שהמשטרה שוללת מכל וכל, לא היתה העברת אינפורמציה מודיעינית לחברה הספציפית הזו וזו לא נוהל מקובל בחברה שהיא מעבירה מידע מודיעני לחברות השכרת רכב, מהמשטרה לחברות.

אלעזר כהנא: זה לא נוהל מקובל, אין נוהל כזה, אין הנחיה כזאת.

חנא סוייד: אין נוהל, אין נוהל.

חנא סוייד: על הרקע הזה שניקינו את השולחן מצד המשטרה אני רוצה לשמוע את התגובה של נציג החברה.

אבישי כהן: בשם חברת "קל אוטו" אני רוצה לומר משפט - - -

חנא סוייד: רק תציג את עצמך, בבקשה.

אבישי כהן: לי קוראים אבישי כהן.

ג'מאל זחאלקה: מה תפקידך בחברה, בבקשה?

אבישי כהן: אני מנהל הפיתוח העסקי.

אבישי כהן: קודם כל, בחברת "קל אוטו", אני רוצה להגיד כאמירת על, רואים בכל המגזרים ובכל אזרח במדינת ישראל אזרח שווה זכויות.

אבישי כהן: אנחנו לא מכירים בחברה אפליה, לא רק על רקע עדתי ולא על רקע גזעני.

אבישי כהן: לדעתי כל הפניה לעיתון וכל התהליכים שנעשו פה הם תהליכים של עורבא פרח, אין להם שום אחיזה במציאות, הופכים את כל העובדות ויוצרים איזה מצג שווא כדי לעשות ספין תקשורתי.

אבישי כהן: זה ככה התחיל וככה זה יגמר.

חנא סוייד: אל תהיה בטוח איך זה יגמר.

אבישי כהן: אני משוכנע.

חנא סוייד: אולי אתה בטוח איך זה התחיל, אבל איך זה יגמר אתה לא בטוח.

אבישי כהן: אני משוכנע שאם כל האנשים בחדר הזה יעשו את העבודה שלהם כמו שצריך ויתייחסו לעובדות אז ככה זה יגמר.

אבישי כהן: אני משוכנע במה שאני אומר.

חנא סוייד: אתה נשמע קצת אסרטיבי מדי אבל בסדר, מותר.

אבישי כהן: זה בסדר גם כן, גם אנשים אחרים נשמעו פה אסרטיביים מבלי שיודעים על מה הם מדברים, אני יודע על מה אני מדבר.

אבישי כהן: חברת "קל אוטו" מעסיקה עשרות עובדים ערביים.

אבישי כהן: חברת "קל אוטו" נותנת לעשרות - - -

מוחמד ברכה: כנראה שאתה לא תופס את המעמד שלך.

אבישי כהן: רק שניה, אני רוצה להגיד - - -

מוחמד ברכה: כנראה שאתה לא תופס את המעמד שלך בוועדה.

אבישי כהן: יכול להיות אבל אתה אמרת שאפשר לדבר אז תן לי לדבר.

מוחמד ברכה: אתה אמור לספק תשובות ולא להטיף לחברי כנסת.

אבישי כהן: אני אתן את התשובות בקצב שלי.

מוחמד ברכה: תקשיב, תקשיב, אתה אמור לספק תשובות ולא להטיף לחברי כנסת.

אבישי כהן: אני לא מטיף לחברי כנסת, תיתן לי לדבר.

מוחמד ברכה: אל תטיף, שב בצניעות ותיתן תשובות כפי שצריך.

אבישי כהן: אני יושב מאוד מאוד בצניעות, אבל כשתוקפים - - -

מוחמד ברכה: כפי שצריך.

אבישי כהן: בסדר, אני עושה את זה מצוין.

אבישי כהן: תיתן לי לדבר, זה הזמן שלי.

אבישי כהן: אנחנו מעסיקים עשרות עובדים מהמגזר.

אבישי כהן: אנחנו בתהליך של פיתוח עסקי עצום כבר מספר חודשים, נכנסו לשותפויות עסקיות עם הרבה מאוד נציגים במגזרים, מהמגזר הדרוזי בצפון ועד המגזר הערבי והבדואי בדרום, ואני אקריא רק דוגמאות של עשרות אנשים שלוקחים על בסיס של חודשים ושנים מאתנו רכבים בהסכמים מסודרים.

אבישי כהן: אני אגיד דוגמאות איפה הם נמצאים: רהט, שגב שלום, לקיה, מעלה עירון, יפיע, נצרת, בסמ"ה, לוד.

באסל גטאס: אבישי, שניה.

אבישי כהן: תנו לי לסיים.

באסל גטאס: אנחנו נשמע אותך עד הסוף אבל לא ככה מתחילים.

באסל גטאס: א', פה יש עניין מאוד רציני - - -

אבישי כהן: אני מסכים.

באסל גטאס: אז תתחיל בו, תכחיש או תודה או תגיד מה קרה.

באסל גטאס: אתה מתחיל להגיד לי שיש לכם עובדים ערביים, ברור שיש לכם עובדים ערביים, אתם מנסים להתפתח עסקית, זה נורמלי.

באסל גטאס: קודם כל תתייחס למקרה עצמו.

אבישי כהן: אני אתייחס, אני אתייחס.

באסל גטאס: אני מדבר לטובתך כי אחרת זה ייתפס - - -

אבישי כהן: אני אתייחס, אני אתייחס.

אבישי כהן: אני רק רוצה קודם כל להציג את האווירה כי פה נעשתה איזו תחושה שיש איזה תהליכים גזעניים נגד איזו אוכלוסייה מסוימת.

אבישי כהן: אני מכחיש את זה מכל וכל.

אבישי כהן: ולכן אני רוצה להראות קודם כל את הנתוני אמת.

אבישי כהן: הלוא אווירה כזאת לא היתה יכולה להיווצר אם אני לא עובד עם המגזר או אם אני לא עובד עם מישהו מסוים.

אבישי כהן: אני רוצה ברשותך להמשיך: בועיינה-נוג'ידאת, ריינה - - -

חנא סוייד: מה זה?

חנא סוייד: מה היישובים האלה?

אבישי כהן: אלה מקומות שיש לנו אנשים שמשכירים רכבים יום יום מכל המגזר הערבי, ואם אתה רוצה אני אלך אתך למשפחות בלי להגיד את השמות הפרטיים: אגבאריה, עלי, פתחי, סולימאן, בשאראת, חאג', פהד, דיאד מכפר קרע, חג'אג', דראושה, אחמד – מה שאתה רוצה.

אבישי כהן: אני יכול לתת מאות שמות.

אבישי כהן: למה זה חשוב לי לציין?

אבישי כהן: קודם כל, אין אף אחד, אנחנו לא חוסמים אף אחד בצורה פרטית.

אבישי כהן: יתרה מזאת, אנחנו - - -

חנא סוייד: מה זאת אומרת "לא חוסמים אף אחד בצורה פרטית"?

חנא סוייד: אני אתן לך כמה שאתה רוצה, כל הזמן שאתה רוצה בעולם אתה תקבל, רק תגיד - - -

אבישי כהן: אחר כך אני אתן לך את השם, הוא ביקש שם של אגבאריה שיש לו הסכם אתנו, אני אתן לו אחר כך בלי קשר באופן אישי.

חנא סוייד: בסדר, מצוין.

חנא סוייד: בוא נתמקד, המקרה הספציפי המסופר והמדובר והמתואר – קרה או לא קרה?

חנא סוייד: תתחיל עם זה.

חנא סוייד: ככה מתחילים, מהפרט אל הכלל, אחר כך תרחיב את היריעה כמה שאתה רוצה.

אבישי כהן: דווקא היה חשוב לי מהכלל אל הפרט.

חנא סוייד: אתה הולך הפוך, מהכלל אל הפרט.

אבישי כהן: אני הולך הפוך כי אני מרגיש באופן אישי שנעשה פה עוול לחברה בגלל שיש לנו גישה מאוד מיוחדת כלפי אנשים וכלפי המגזרים ואנחנו בגישה של שיתוף וזה קצת הוציא אותנו משם.

אבישי כהן: אני חוזר לעניין הפרט ואני מתחיל להיכנס לפרט.

אבישי כהן: נכון, יש בחברה שלנו – אני לא יודע על חברות אחרות, אולי יציג את זה המנכ"ל – בחברה שלנו יש מה שנקרא אנשים שחסומים במערכת.

אבישי כהן: זה קורה בכל גוף עסקי.

אבישי כהן: תתפלא לדעת שיש 180 כאלה שמתוכם המגזר הערבי הוא דווקא החלק הקטן.

אבישי כהן: זאת אומרת, יש גזענות כלפי יהודים.

אבישי כהן: אני יכול גם להקריא לך את השמות ואני אעביר לך אחר כך את השמות.

אבישי כהן: יש אנשים שמשיקולים של החברה - - -

חנא סוייד: אנשים ספציפיים או משפחות?

אבישי כהן: ספציפיים, ספציפיים.

אבישי כהן: אין דבר כזה.

אבישי כהן: ספציפי.

חנא סוייד: איש, לא משפחה?

אבישי כהן: לא.

אבישי כהן: זה מה שאני רוצה להגיע אליו בסוף: אין דבר כזה שיש משפחה חסומה.

אבישי כהן: אין, אין דבר כזה.

אבישי כהן: יש לנו רשימות עם תעודות זהות שנעשית על בסיס הערכות מודיעין שלנו, יש לנו קב"ט שלנו.

אבישי כהן: אני פה רוצה גם לענות לטענה לגבי המכתב פה, אני לא אחראי לא לעיתון ולא לכל מיני אמירות ב"הארץ", כל אחד עם ההבנה שלו לאן זה הולך.

לאה ורון: אולי רק תבהיר לוועדה למה אותם 180 איש חסומים במערכת שלכם?

לאה ורון: מאיזה סיבות?

אבישי כהן: א', זה עניין אישי של אנשים והחלטות עסקיות שלנו אבל אני יכול להגיד לך באופן כללי שהסיבות הן גם כלכליות וגם חלקן פליליות.

אבישי כהן: זאת אומרת, יש לנו הערכות שלנו, שמי שמכין אותן זה קב"ט החברה, על סיכונים אפשריים.

אבישי כהן: חברות הליסינג וההשכרה סובלות מגנבים, וכמו שאתם רואים יש גם הרבה יהודים כאלה, מה לעשות, בזה אין הבדל בין יהודים לערבים, יש גם גנבים יהודים מסתבר, יותר דרך אגב, לפי הרשימות שלנו.

לאה ורון: זה שמות שנבנו על סמך ניסיון אצלכם בחברה?

אבישי כהן: כן, גם, אנחנו מכירים את האנשים.

לאה ורון: זאת אומרת, השכרתם כלי רכב לצרכן מסוים והוא לא החזיר אותו?

אבישי כהן: והרכב נגנב, כן, הרכב נגנב.

אבישי כהן: מה שקורה זה שהכי קל לגנוב מחברות השכרה כי בא בן אדם, לוקח רכב מהשכרה, נותן לגנב לקחת אותו ואחרי זה הוא אומר לך: הרכב נגנב.

אבישי כהן: זה הכי קל.

חנא סוייד: האדם הספציפי, אברהים ג'בארין, הוא ספציפית, אישית, פרטנית, הוא מסומן אצלכם במינוס?

חנא סוייד: הוא חסום?

אבישי כהן: כן, הוא היה חסום, הוא חסום במערכת.

חנא סוייד: אישית?

אבישי כהן: כן.

אבישי כהן: אני לא אכנס לפרטים, כל אחד וכבודו, אלה הערכות שלנו.

אבישי כהן: לגבי עניין המשטרה, ובזה אני מסיים, יש - - -

חנא סוייד: אבל בכל זאת, תראה, הסימון הזה שאתם עושים לשם מסוים, הוא בגלל שאותו אדם שכר פעם אצלכם רכב והוא גנב אותו?

אבישי כהן: לא, לא.

לאה ורון: כל אותם 180 איש, זה אנשים שהיו בקשר עסקי אתכם?

חנא סוייד: מה החטא שהם עשו?

אבישי כהן: אני שוב פעם מבקש מיושב-ראש הוועדה, תראה, אלה הליכים פנימיים שלנו, אבל אני אומר את העקרונות, אני לא רוצה להיכנס לגופו של בן אדם מכיוון שזה מאוד מאוד בעייתי, אבל - - -

לאה ורון: לא, אל תיכנס לגופו של בן אדם, רק תשיב לשאלה.

אבישי כהן: הוא ביקש לגופו של בן אדם.

חנא סוייד: לא, אני ארחיב.

חנא סוייד: ה-180 האלו, אתם סימנתם אותם בסימן אדום מכיוון שהם אישית עשו מעשה לא נכון עסקי אתכם?

אבישי כהן: או עסקי או פלילי, לא חייב פלילי.

חנא סוייד: אתכם?

אבישי כהן: אתנו.

חנא סוייד: לא עם צד שלישי, לא עם צד ג'?

אבישי כהן: לא עם צד שלישי, ישירות עם החברה.

אבישי כהן: ולכן יש לנו את השיקולים שלנו שזו חשיפה מאוד גדולה.

חנא סוייד: ברור.

חנא סוייד: ואיך אתה מתייחס למה שהמשטרה אמרה כאן באופן האמין והאסרטיבי ביותר שאין דבר כזה, המשטרה לא מעבירה אינפורמציה לחברות פרטיות?

אבישי כהן: למיטב ידיעתי בתור חברה, המשטרה מעולם – אני לא יודע מאיפה זה – מעולם לא העבירה לנו איזשהו נתון על בן אדם ספציפי: הבן האדם גנב או משהו כזה.

אבישי כהן: יש הערכות, ישיבות תקופתיות בין קב"טים בחברות כאלה לנציגים בכל מיני חברות שמתעסקות בגניבות רכב, ישיבות שוטפות.

אבישי כהן: אז יש הערכות כלליות ועל בסיס ההערכות האלה הקב"ט שלנו לוקח את מה שלוקח, וזאת היתה הכוונה גם במכתב.

אבישי כהן: ומי שלקח את זה למקום אחר אז או שהוא לא הבין או שאנחנו לצערי - - -

חנא סוייד: אתם אפילו נקטתם בשם של יחידה, אתג"ר, לא?

אבישי כהן: איך אמר חבר הכנסת זחאלקה – אני אתלה באילנות גבוהים – אמר שהתחכמנו או שהיינו אולי לא מספיק מתוחכמים, הוא צודק, במקרה הזה יועץ התקשורת שלנו עשה טעות טכנית ודיבר קצת - - -

חנא סוייד: שמה?

אבישי כהן: קשקש.

חנא סוייד: שמה?

חנא סוייד: בקשר למה?

אבישי כהן: קשקש בלי להבין מה הוא עושה, עשה טעות ואנחנו מטפלים בזה פנימית.

עפו אגבאריה: שהוא שרבב את השם של המשטרה עם יחידת אתג"ר?

אבישי כהן: הוא רצה לתת לעיתונאי נופך של אמת במה שהוא אומר אבל הוא עשה טעות ואנחנו מטפלים בזה בתוך המערכת שלנו.

מוחמד ברכה: הורגים את השליח.

אבישי כהן: אבל לעצם העניין אין שום העברת מידע כפי שאני מכיר את זה ספציפית מהמשטרה, לא על אנשים פליליים ולא על תהליכים כאלה.

אבישי כהן: יש הערכות מצב, שיתוף פעולה כללי של הערכות מצב ביטחוניות, פליליות, שאנשים עושים את זה, בעיקר עושה את זה הקב"ט שלנו עם כל היחידות שרלוונטיות לנושא גניבת הרכב, כי מה לעשות?

אבישי כהן: בחברה כזאת שיש לה 16,000 כלי רכב אז היא צריכה לדעת מה - - -

חנא סוייד: תגיד לי, אני מניח שאברהים ג'בארין, בטח יש איזה 100 מההיקף, מהנפח, מהמספר, מהגודל, של המשפחה הזו, בטח יש איזה 100 אברהים ג'בארין, אתם לכולם מתייחסים אותו דבר, אברהים ג'בארין?

אבישי כהן: לא, ממש לא.

חנא סוייד: ממש לא, אתם בודקים פרטני?

אבישי כהן: ההנחיות לעובדים ברגע שעולה איזשהו חשש – יש במערכת תהליך כזה שזה נקרא "חסום במערכת" – כשיש איזשהו חשש זה עולה למרכז ולוקח לנו כמה דקות אפילו, ברמה של דקות עד שעה, אנחנו בודקים את זה מבחינת מערכת הביטחון הפנימית שלנו והוא מקבל תשובה.

באסל גטאס: הבירור הוא לפי שם או לפי מספר זהות?

אבישי כהן: לפי מספר זהות.

באסל גטאס: אם מישהו מתקשר ואומר: אני רוצה להשכיר אוטו, שמי פלוני?

אבישי כהן: לפי מספר זהות.

אבישי כהן: אנחנו בודקים את זה שמית, זה לא עצירה כללית.

באסל גטאס: ממש עם מי שמשיב לו בטלפון, הוא אומר: אני רוצה להשכיר רכב, שמי אברהים ג'בארין או אברהים - - -

אבישי כהן: אין, לא יעזור, הוא חייב לתת תעודת זהות או כרטיס אשראי.

אבישי כהן: ברגע שהוא נותן – הוא לא יחסם אם הוא לא מכניס כרטיס אשראי ותעודת זהות.

חנא סוייד: בסדר, באסל.

חנא סוייד: לא שמה שאתם עושים הוא חוקי אבל אנחנו עוד נחזור לזה.

חנא סוייד: אתה לא יכול להעניש אנשים, אתה לא בית משפט ואתה לא משטרה, אתה חברה עסקית.

חנא סוייד: אתה לא יכול להעניש אף אחד אם אין לך טענות, אם הוא לא פשע.

חנא סוייד: אז אתה לא גוף אכיפה של חוק ואף אחד לא הסמיך אותך לעשות את זה.

חנא סוייד: אתה בסך הכול חברת השכרת רכב, עם כל הכבוד כמובן שאני רוחש לחברות השכרות רכב, אבל אתה לא גוף אכיפה.

חנא סוייד: אני אתן ל"עדאלה".

אבישי כהן: רק ברשותך עוד חצי משפט?

חנא סוייד: אני אתן לך עוד, תשמע גם טענות משפטיות מ"עדאלה" ואחר כך אני אתן לך גם להגיב.

חנא סוייד: תציג את עצמך.

סלאח מוחסן: אדוני היושב-ראש, אני הדובר של מרכז "עדאלה".

סלאח מוחסן: הסיפור לצערי הוא הרבה יותר מורכב מאשר הציג אותו נציג החברה.

סלאח מוחסן: מר אברהים ג'בארין הגיע לחברה ואחר כך התברר שהוא חסום לשכור כלי רכב.

סלאח מוחסן: הוא התקשר לסניף החברה בחיפה, הוא הקליט את השיחה באופן ברור ביותר, הוא אמר: קוראים לי אברהים ג'בארין, הייתי בסניף שלכם בעפולה ואמרו לי שיש בעיות עם משפחת אגבאריה וג'בארין והנציגה שם אמרה לו באופן ברור: אם הם אמרו לך אז זה נכון.

סלאח מוחסן: הבן אדם הגיע אלינו, רצינו לטפל בזה, וכידוע לך, אדוני, אנחנו מרכז רציני שעושה עבודת מחקר רצינית לפני שאנחנו פונים לגופים השונים, וביקשנו מחבר שלנו שקוראים לו רביע אגבאריה להתקשר לחברה בחיפה.

סלאח מוחסן: כמובן שהשיחות מוקלטות והן עומדות לרשות כולם, כל מי שידרוש.

עפו אגבאריה: רביע אגבאריה הוא לא מהחסומים, הוא עורך דין.

סלאח מוחסן: הוא סטודנט למשפטים והוא לא מהחסומים, אפילו לא מסר שום תעודת זהות, שום פרט מזהה, רק את השם שלו.

סלאח מוחסן: אחרי שבתחילת השיחה הוסבר לו על כל האופציות העומדות בפניו, ברגע שהוא מסר את השם שלו הטון של הנציגה השתנה לגמרי והם סירבו לבצע שריון של רכב או לבצע את העסקה הטלפונית.

סלאח מוחסן: אנחנו פנינו לחברה במכתב רשמי ועדיין לא פנינו לתקשורת, פנינו רק לחברה במכתב רשמי, ולמרות שהסיפור עצמו חמור התגובה של החברה, שחתומה על ידי היועצת המשפטית של החברה ולא הדובר, כפי שאמר נציג החברה, היא הרבה יותר חמורה.

סלאח מוחסן: שם, ואני מצטט מתוך המכתב - - -

מוחמד ברכה: מכתב שנשלח לכם על ידי היועצת המשפטית של חברת "קל אוטו"?

סלאח מוחסן: כן, אני יכול לצרף את המכתב, זה נמצא באתר של "עדאלה" ואני יכול לשלוח לכל מי שיבקש.

ג'מאל זחאלקה: למשטרה צריך.

סלאח מוחסן: בין היתר נאמר במכתב שהחברה מנהלת באופן שוטף רשומות של לקוחות חסומים מגורמים מודיעיניים שונים, ביניהם מיחידת אתג"ר של משטרת ישראל.

סלאח מוחסן: אני מצטט מתוך התגובה, שאנחנו מניחים שהיא לא ניתנה בקלות דעת, היא נכתבה על ידי עורכת דין ואנחנו מניחים שלאחר התייעצות, כי זה נושא רציני ומכתב שנשלח על ידי עורך דין מטעם ארגון "עדאלה".

לאה ורון: תחזור בבקשה שוב על המשפט האחרון במכתב.

סלאח מוחסן: החברה מנהלת באופן שוטף רשימות של לקוחות חסומים מגורמים מודיעיניים שונים, ביניהם מיחידת אתג"ר של משטרת ישראל.

סלאח מוחסן: זה מתוך תגובה של היועצת המשפטית של חברת "קל אוטו".

סלאח מוחסן: בהמשך כותבת אותה יועצת משפטית: קיבלנו בחודשים האחרונים מידע קונקרטי המטופל על ידי גורמי הביטחון בנוגע למשפחת אגבאריה ומשפחת ג'בארין מאום אל-פחם, אשר בעקבותיו נחסמה האפשרות של בני המשפחות לשכור רכבים מקבוצת "קל אוטו".

ג'מאל זחאלקה: המשפחות.

סלאח מוחסן: כן, כן.

עפו אגבאריה: זה לא ספציפי לגבי בן אדם מסוים.

סלאח מוחסן: אני חוזר ומדגיש שזו היועצת המשפטית של החברה.

אחמד טיבי: חמולות.

סלאח מוחסן: עוד מוסיפה היועצת המשפטית בהמשך המכתב:

סלאח מוחסן: מדובר בפרקטיקה המיושמת על ידי חברות רבות במשק, הן בענף הרכב והן מחוצה לו.

סלאח מוחסן: זאת אומרת שלא מדובר באיזשהו בן אדם ספציפי שהלך לשכור רכב ואז נודע לו שהוא חסום, זאת תגובה שניתנה על ידי היועצת המשפטית.

סלאח מוחסן: אני רוצה לחדד כמה נקודות: משפחות אגבאריה וג'בארין הן משפחות גדולות, כמו שאמרו חברי הכנסת.

סלאח מוחסן: משפחות אגבאריה היא מספר 9 בדירוג שכיחות שמות משפחה בישראל, משפחת ג'בארין היא משפחה 13 בדירוג השכיחות של שמות משפחה במדינת ישראל, ביחד מדובר ביותר מ-30,000 בני אדם.

סלאח מוחסן: באום אל-פחם לבד יש לפחות 20,000 בני אדם ששייכים למשפחות אגבאריה וג'בארין.

סלאח מוחסן: ואני רוצה להניח שכן יש בידי חברת "קל אוטו" מידע לגבי אנשים ספציפיים משתי המשפחות, זה עדיין לא הופך את הפרקטיקה ללגיטימית, מדובר במשפחות מאוד מאוד גדולות, יש ביניהן אולי, אני רוצה להניח שיש כמה אנשים חסומים, אז החסימה נעשתה לגבי כולם.

סלאח מוחסן: אגב, הבן אדם, אותו רביע אגבאריה, ציין בתחילת השיחה המוקלטת עם חברת "קל אוטו" שהוא תושב חיפה והוא לא תושב אום אל-פחם, אז כל העניין הזה, גם התגובה של היועצת המשפטית, שמדובר בבני משפחת אגבאריה וג'בארין מאום אל-פחם, היא לא כל כך מדויקת.

חנא סוייד: אוקיי, תודה.

באסל גטאס: זו אותה מנטליות של הנציגים של בנק מזרחי בזמנו.

חנא סוייד: כן.

חנא סוייד: נציג חברות ההשכרה והליסינג, איך אתה מתייחס לעניין בכלל, האם יש מדיניות כזו בחברות ומה עם החברה הספציפית או המקרה הספציפי הזה?

חנא סוייד: אני רוצה לשאול לך, האם יש ברשימות שלכם אברג'יל נגיד, ממשפחת אברגי'ל, או רוזנשטיין?

חנא סוייד: אתם כוללים שם ברשימות האלו שלכם?

אבישי כהן: אצלי יש 180 כאלה.

חנא סוייד: יש אברג'יל?

חנא סוייד: רוזנשטיין?

אבישי כהן: אני יכול להקריא לך רק את שמות המשפחה.

חנא סוייד: יש כאלה?

אבישי כהן: כן.

חנא סוייד: טוב, נשמע, תכין.

חנא סוייד: אם יש כאלה תגיד לי מיהם.

אבישי כהן: לפעמים אפילו יש חפיפה בין משפחות מסוימות במגזר היהודי.

חנא סוייד: טוב, בבקשה.

נמרוד הגלילי: בוקר טוב.

נמרוד הגלילי: כבוד היושב-ראש, אני משמש מנכ"ל של ארגון השכרת הרכב והליסינג.

נמרוד הגלילי: אני יכול להגיד באופן כללי – אני לא מכיר את המקרה הפרטי, את המקרה הזה קראתי בעיתון וזומנתי לדיון בוועדה – לא קיים סירוב להשכרת רכב משיקולים גזעניים.

נמרוד הגלילי: החברות שבארגון, מדובר על מספר רב של חברות, מרבית החברות שפועלות בענף, חברות השכרת הרכב באופן כללי מעוניינות להשכיר כלי רכב לכל דורש, שכן בסופו של דבר מדובר בפרנסה שלהן.

נמרוד הגלילי: אם הן יתחילו לחסום הן לא – זו הפרנסה שלהן, הפרנסה שלהן זה להשכיר כלי רכב.

חנא סוייד: זו תיאוריה כי אתה שומע כאן דברים ספציפיים, אתה רוצה לפתח תיאוריה כאן?

חנא סוייד: דברים ספציפיים.

חנא סוייד: רביע אגבאריה הזה פנה, הוא אדם תמים, אדם מן היישוב, אדם רגיל.

באסל גטאס: אבא שלו עורך דין מצטיין.

נמרוד הגלילי: לפני הדיון בדקתי את הנושא הזה מול חברות השכרת הרכב השונות הגדולות הקיימות בארץ ואין שום סירוב בגלל שם משפחה כזה או אחר.

נמרוד הגלילי: יש כן מידע שהוא מבוסס על תעודות זהות של האנשים שהם כביכול חסומים בגלל מקרים כאלה ואחרים: או כי הם חייבים כסף לחברה, או כי הם פגעו ברכב מזיד בחברה, או כי הם היו קשורים לגניבות רכב.

נמרוד הגלילי: כן, יש מידע.

נמרוד הגלילי: אדם שכר רכב, החזיר את הרכב, אחרי יום הרכב נגנב, שכר עוד רכב, אחרי יום הרכב נגנב.

נמרוד הגלילי: כל מיני דברים שאותם קציני ביטחון של אותן חברות מרכיבים את הפאזל וחוסמים אדם ספציפי, בטח ובטח שלא משפחה שלמה.

חנא סוייד: אתה מכיר נוהל של החלפת מידע מודיעני עם המשטרה?

חנא סוייד: יש נוהל כזה עם החברות?

נמרוד הגלילי: לא, ממש לא, חד משמעית.

חנא סוייד: ממש לא, אין דבר כזה?

נמרוד הגלילי: אין שום נוהל.

נמרוד הגלילי: אנחנו מקבלים מידע סטטיסטי מהמשטרה על היקף גניבות כלי הרכב אבל זה כללי בלי ייחוס ספציפי.

חנא סוייד: יש מצב שבו קצין ביטחון של חברת השכרת רכב מבקש לשבת עם קצין מהמשטרה ולהחליף אתו אינפורמציה?

חנא סוייד: אולי אתה יודע על זה?

חנא סוייד: מה אתה יודע על זה?

נמרוד הגלילי: אני לא יודע, אני לא יודע מה קצין ביטחון של חברה "איקס" עושה או מה של חברה "וואי" עושה.

חנא סוייד: אבל זה נוהל לא מקובל?

נמרוד הגלילי: זה לא נוהל מקובל.

נמרוד הגלילי: היו מעת לעת פגישות עם המשטרה שבהן הם נתנו לנו מידע וסקירות על היקפים ועל אמצעי מיגון.

נמרוד הגלילי: גם באמצעי מיגון הם אפילו לא המליצו על משהו כי הם לא יכולים להמליץ על משהו, אבל איך נועלים, מה לעשות: כמו למשל לא לרשום את הקוד על הרכב, כמו למשל בכל מקרה להשמיד את הקוד של הקודן של הרכב, כל מיני דברים מהסוג הזה.

חנא סוייד: טוב, ברור.

חנא סוייד: יש לך עוד משהו חשוב להגיד?

חנא סוייד: חשוב, פרטני, ספציפי?

נמרוד הגלילי: ספציפית את המקרה הזה אני לא מכיר, קראתי מהעיתון.

נמרוד הגלילי: אני אומר שוב פעם, חברות - - -

חנא סוייד: לא טרחת לבדוק?

חנא סוייד: כי זה תלוי בתעשייה שלך, בשם הטוב שלה.

נמרוד הגלילי: אני בדקתי עם כל חברות השכרת הרכב שחברות אצלנו בארגון.

חנא סוייד: אני לא צריך את כל, את הספציפי הזה בדקת?

נמרוד הגלילי: ספציפית החברה הזאת לא חברה אצלנו בארגון.

חנא סוייד: לא חברה בארגון?

נמרוד הגלילי: לא.

חנא סוייד: אז מה הקשר?

חנא סוייד: אני לא הבנתי.

נמרוד הגלילי: שום קשר, אני מייצג את כל ענף השכרת הרכב.

חנא סוייד: אז היא בן סוטה?

חנא סוייד: מה אתה רוצה להגיד?

נמרוד הגלילי: תראה, אני הייתי מאוד שמח שיהיה חוק שיחייב את כל החברות להיות חברות אצלי בארגון אבל זה לא קיים.

נמרוד הגלילי: זה קיים אצל עורכי דין ורואי חשבון - - -

חנא סוייד: אוקיי, תודה.

נמרוד הגלילי: רק נקודה אחרונה.

חנא סוייד: הבהרת מה שרצית.

נמרוד הגלילי: רק נקודה אחרונה, ברשותך יושב-הראש.

חנא סוייד: בבקשה, בקצרה.

נמרוד הגלילי: אני חייב לציין, חברת השכרת רכב מפוקחת על ידי משרד התחבורה, יש צו פיקוח, למשל כשאדם שכר רכב ורכש את כל הביטוחים שהוצעו לו והרכב ניזוק בצורה קשה, אותו אדם מחויב אך ורק ב-2,000 שקל.

נמרוד הגלילי: החברה לא רשאית לגבות ממנו שקל יותר, גם אם הרכב נגנב.

חנא סוייד: בסדר, אני מודה לך.

חנא סוייד: אדוני היועץ המשפטי של המשטרה, שמעת כאן התייחסות ומכתב תגובה מהיועצת המשפטית של חברת "קל אוטו" שאומרת בצורה הברורה ביותר והנהירה ביותר שיש אינפורמציה ואתג"ר – אפילו נוקבת בשם של היחידה, וכאן מדובר ביועץ משפטי של חברה, איך אתם מגיבים על כך?

חנא סוייד: מה אתם מתכננים לעשות בעניין הזה?

אלי מקמל: ברשותך, אדוני, אני מפקד יחידת אתג"ר – נושא הדיון כנראה – מזה 4 חודשים, יחידה שהוקמה על פי החלטת ממשלה בנובמבר 2005, וזה למען חברי הכנסת הנכבדים שלא מכירים את היחידה.

אלי מקמל: יחידה ארצית שאחראית על טיפול בתופעת גניבות הרכב במדינת ישראל, נקודה.

לאה ורון: היא עדיין ממומנת בשיתוף עם חברות הביטוח?

אלי מקמל: כן, על פי חוק ועל פי אישור של היועץ המשפטי - - -

עפו אגבאריה: זאת אומרת, היחידה היא בכלל חדשה?

לאה ורון: לא, היא מ-2005.

אלי מקמל: היחידה הוקמה על פי החלטת ממשלה נובמבר 2005, התחילה לעבוד מ-2006 עד ימינו.

באסל גטאס: איך היא ממומנת על ידי חברות הביטוח?

באסל גטאס: זה אאוטסורסינג?

באסל גטאס: אתם עובדים בשירות חברות הביטוח?

אלי מקמל: ברשותך, אדוני, אני לא אתייחס לזה כרגע אלא אם כן זה מעניין.

באסל גטאס: אתם שוטרים לכל דבר ועניין.

אלי מקמל: לגמרי, אנחנו שוטרים 24 שעות ביממה בכל תחומי העשייה הפלילית.

באסל גטאס: זה סוג של אאוטסורסינג.

אלי מקמל: ההתמחות של היחידה, אדוני - - -

אחמד טיבי: כמו שוטרים במגרשי כדורגל בשבת.

אלעזר כהנא: לא, אדוני, זה לא אותו דבר, זה שונה לחלוטין.

אלי מקמל: לא, זה לא אותו דבר, זו יחידה ארצית.

אחמד טיבי: יותר חמור.

אלעזר כהנא: לא, חס וחלילה, יש נהלים וחוקים במדינה ולפי - - -

חנא סוייד: כל אחד לוקח את העניינים לתחום שלו.

אלעזר כהנא: לא, אני רק אומר הערה, מימונים מהסוג הזה חייבים אישור של הממשלה ועשינו את כל הפרוצדורה הרגילה.

חנא סוייד: ברור, הלאה.

חנא סוייד: כן, אדוני.

אלי מקמל: אני שמח שהשתלשלות הדיון היתה כזו שבעצם ניקתה את אתג"ר מהרבב שלכאורה דבק בה של העברת מידע מודיעיני.

חנא סוייד: טרם, עדיין לא.

עפו אגבאריה: לא לגמרי.

אלי מקמל: אני חושב שזה הכיוון ונדמה לי שזה יהיה סיכום הדיון, אדוני, אבל נמתין עד - - -

חנא סוייד: ישנה הטענה של היועצת המשפטית לזה ספציפית.

ג'מאל זחאלקה: יש מכתב רשמי.

אלי מקמל: אנחנו נמתין בסבלנות עד לסוף הדיון אבל אני שמח שלפחות מהצד שהגיב, אם זה בדמות יחסי הציבור של חברת "קל אוטו" או הייעוץ המשפטי של חברת "קל אוטו", הרי שבמהלך הדיון הזה אנחנו שומעים כאן ללא ספק שיחידת אתג"ר לא העבירה מידע.

אלי מקמל: היא גם לא נוהגת להעביר מידע.

אלי מקמל: אגב, נדמה לי ששמה של אתג"ר שורבב מכיוון שאכן במדינת ישראל יחידת אתג"ר היא כנראה מותג שכדאי להשתמש בו מאחר וזו יחידה אפקטיבית בכל מה שקשור לטיפול בגניבות רכב, ונדמה לי שהתוצאות מדברות בעד עצמן.

אלי מקמל: לעצם העניין, אין נוהל, לא מבוצע – מפקד היחידה זה אני ואם אני אמצא לנכון להעביר מידע לגורם זר או אחר זה יתבצע על ידי בלבד או על ידי דובר מטעמי.

אלי מקמל: יחידת אתג"ר לא העבירה ולא מעבירה שום מידע לאף גורם עסקי אזרחי.

אלי מקמל: יחידת אתג"ר עוסקת לגופם של אנשים.

עפו אגבאריה: גם לא לחברות הביטוח?

אלי מקמל: גם לא לחברות הביטוח, למעט נתונים סטטיסטיים במסגרת חופש המידע.

אלי מקמל: נתונים סטטיסטיים קרי כמה כלי רכב נגנבו מדי יום, מדי חודש, מדי שנה.

אלי מקמל: לא עוסקים בשמות, לא עוסקים במשפחות, לא עוסקים במגזרים, לא עוסקים בחמולות, לא עוסקים בעדות ולא עוסקים - - -

חנא סוייד: אזורים גיאוגרפיים?

חנא סוייד: יישובים?

אלי מקמל: שום דבר.

אלי מקמל: לא יישובים.

אלי מקמל: גם בנתונים הסטטיסטיים שלנו הרזולוציה הכי דקה היא רזולוציה שמדברת על מחוז משטרתי, מחוז משטרתי שכמובן כולל את כלל המגזרים, אנחנו לא עושים שום הבחנה לגבי מגזר זה או אחר.

אלי מקמל: זה לא רלוונטי לעניין.

אלי מקמל: זה לא רלוונטי לטיפול בתופעת גניבות כלי הרכב, כמו שאמרתי, אנחנו מתייחסים לכך כתופעה.

אלי מקמל: אני חותם על כך: מיחידת אתג"ר לא יצא שום מידע, שום מסר.

אלי מקמל: אגב, משפחות אגבאריה וג'בארין הן משפחות שמוכרות לי בשם, אנחנו לא עוסקים במשפחות האלה, בשנים האחרונות לא ניהלנו חקירה אודות מעורבים מהמשפחה הזאת בכל מה שקשור לגניבות רכב, כך שגם לא תיתכן אפשרות שנעביר מידע מהסוג הזה.

אלי מקמל: מה גם שאני חוזר ומדגיש שלא - - -

מוחמד ברכה: בן משפחת ג'בארין פעם היה בתפקיד מאוד בכיר במשטרה.

אלי מקמל: אדוני רק מחזק.

מוחמד ברכה: לא, יכול להיות שהוא יתקל בסירוב שם.

אלי מקמל: אני מאוד נמנע מלהגיד שגם ביחידה שלי משרתים בני מיעוטים ועושים את זה בכבוד ונהנים מכל דקה.

חנא סוייד: יופי.

חנא סוייד: מה אתה מתכוון לעשות לאור – אני מגדיר אותה הוצאת הדיבה?

אלי מקמל: ברשותך, אדוני, לתחום הזה אני באמת לא ארצה לענות, אני אעביר את רשות הדיבור לאלעזר כהנא.

אלי מקמל: זה לא התחום שלי, התחום שלי זה לזכות ולנקות את אתג"ר מהחשד ומהרבב, שבמקרה הזה בטח לא מגיע לא לה ולא למשטרה.

חנא סוייד: עשית את זה בהצלחה רבה.

אלי מקמל: תודה.

חנא סוייד: אני רק רוצה לשמוע את העמדה של היועץ המשפטי, האם אתם מתכוונים - - -

אלעזר כהנא: אני לא מכיר את המכתב הזה, זו פעם ראשונה שאני שומע על מכתב כזה.

חנא סוייד: יעבירו לך.

חנא סוייד: אתה מניח שאם עורך דין מ"עדאלה", עוד מ"עדאלה" מדבר ועוד בוועדת הכלכלה בכנסת, חזקה שהוא מדבר בטון ב500?

אלעזר כהנא: בוודאי ובוודאי, כשנקבל את המכתב אנחנו נוכל לטפל בו, אין לי מושג על מה מדובר.

אלעזר כהנא: אני אראה ואז נטפל.

אחמד טיבי: האם היא תקודם, היועצת המשפטית?

אחמד טיבי: זאת השאלה.

אלעזר כהנא: היא לא יועצת משפטית שלנו, היא יועצת משפטית של חברת "קל אוטו".

אחמד טיבי: היא תקודם?

אלעזר כהנא: אנחנו נראה, נטפל, נברר במה מדובר.

חנא סוייד: למה אתה עושה כך?

אלעזר כהנא: כי מה אני אמור להגיד?

חנא סוייד: אתה תעשה כך – אנחנו כן נטפל בזה.

חנא סוייד: לא יכול להיות מצב - - -

אלעזר כהנא: בוודאי שנברר ונבדוק את זה.

חנא סוייד: יפה, עם התנועה הזו אני מאוד מרוצה.

חנא סוייד: דובר המשטרה רוצה להגיד משהו בעניין?

שבתי גרברצ'יק: אני חושב שכל מה נאמר פה נאמר בשקיפות מלאה ואני שמח שחברי הכנסת המכובדים העלו את הטענות האלה והדברים הובהרו על השולחן בצורה ברורה לחלוטין.

שבתי גרברצ'יק: התפקיד של יחידת אתג"ר זה לנסות ולהמעיט עד כמה שניתן את גניבות הרכב, שאלה גניבות לא נעימות לכל אחד ואחד, ודאי לא ברמה הכלכלית, ואין לי אלא לחתום על מה שנאמר כאן.

חנא סוייד: אוקיי, מישהו מחברי הכנסת רוצה?

חנא סוייד: אנחנו כבר מתקרבים לסיכום.

עפו אגבאריה: אני רק רוצה להגיד כמה מילים.

חנא סוייד: כן, אתה נפגע.

עפו אגבאריה: יש לכם עכשיו מישהו ממשפחות ג'בארין או אגבאריה שהוא עם רכב?

עפו אגבאריה: לא החסומים, הבלתי חסומים שאתם נתתם להם או השכרתם להם רכב?

אבישי כהן: אני אגיד רק ברשותך את היישוב, אם תרצה אחר כך אני אתן לך גם את הפרטים האישיים שלו וגם את הטלפון אם תרצה.

חנא סוייד: לא, פרטים אישיים אתם תעשו אחר כך.

חנא סוייד: יש לך?

חנא סוייד: תראה, בכל זאת אתה כאן - - -

אבישי כהן: יש, יש לי.

עפו אגבאריה: אתה אמרת שיש אנשים מסומנים.

אבישי כהן: יש, יש.

אבישי כהן: אני אתן לך, הנה.

עפו אגבאריה: אבל חוץ מהמסומנים, יש אנשים אחרים?

אבישי כהן: מאגבאריה, כן.

עפו אגבאריה: יש כרגע מישהו מאגבאריה שמשכיר רכב?

אבישי כהן: אז אני עונה לך.

חנא סוייד: באסל, בבקשה.

עפו אגבאריה: לא, אני רוצה להגיד כמה מילים.

אבישי כהן: רגע, אני רק עונה לו שיש, יש לי, אם תרצה שוב פעם את הטלפון - - -

חנא סוייד: תראה, העברת מידע פרטני לא תיעשה כאן על גלי האתר, אתם תעשו אחר כך.

אבישי כהן: יש ממושריפה מישהו מהמשפחה.

חנא סוייד: הרי אנחנו מתקוממים נגד זה, נגד העברת מידע.

אבישי כהן: אני רק אומר את היישוב, יש ממושירפה מישהו ממשפחת אגבאריה וזה כמה רכבים.

עפו אגבאריה: זו היתה שאלת הבהרה אבל אני מודה ומתוודה שאני ממשפחת אגבאריה, אני מאום אל-פחם, ובאמת כפי שהזכירו, לא חברי הכנסת ולא המשפחות מגנים על אנשים עבריינים, אנחנו לא מגנים על עבריינים, אנחנו פשוט דורשים את הכיוון או בכלל התייחסות האנושית השוויונית, גם של גורמי הביטחון, גם של המוסדות שאמורים ליישם את מדיניות הממשלה בצורה שוויונית.

עפו אגבאריה: לכן, אני לא מאשים את המשטרה, אני גם לא מאשים את החברה, גל הגזענות מתחיל מראש המשלה ומשרים.

עפו אגבאריה: יש מסרים משרים שהם דוגלים בגזענות הזו ואז, כאשר הגזענות מגיעה לחברות כאלה קטנות – והיא לא החברה הראשונה, לא מזמן ראינו גם על בריכת שחייה שלא הכניסה ילדים ערביים, וכל מיני מרפאות שלא הכניסו אחיות ערביות.

עפו אגבאריה: כל העבירה הזו, אני חושב שמן הדין שהמשטרה תיקח את זה באמת ברצינות הכי גדולה.

עפו אגבאריה: לבוא ולהכפיש משפחה שלמה או קבוצה מסוימת של עשרות אלפי אנשים, אני חושב שזה דבר לא רק גזעני, זה דבר שיכול גם לגבול בפלילי.

עפו אגבאריה: אני גם חושב אישית שהדברים האלה, אחרי שנברר עם "עדאלה", אולי אפשר לעשות מזה גם תביעת דיבה נגד החברה שהולכת ומפרסמת כאלה דברים נגד מיקרונזיה, פי שניים ממיקרונזיה – זה מצא חן בעיני וזה באמת ככה.

עפו אגבאריה: אז תודה.

עפו אגבאריה: אני מקווה שהעניינים האלה יגיעו לשולחנו של היועץ המשפטי גם של המשטרה והוא יבדוק את זה עד תום.

עפו אגבאריה: חבל להתנער מתופעה כזאת, אנחנו פשוט לא נשתוק על זה.

חנא סוייד: תודה.

חנא סוייד: חבר הכנסת באסל גטאס ואחר כך חבר הכנסת טיבי.

חנא סוייד: בקצרה, בבקשה.

באסל גטאס: אני רוצה להגיד שהמקרה הזה, חשיבותו, היא בגילוי הקלות הבלתי נסבלת של ההכללות הגזעניות במדינה, קלות בלתי נסבלת, שאפילו בארצות שהצטיינו במאורעות שהפכו להיות חלק בלתי נפרד מההיסטוריה אנושית לא היתה מידת הקבלה של הכללות כאלה כה דרמטית כמו שיש בישראל.

באסל גטאס: אני רוצה להגיד אפילו על התגובה על הכללה – עצם העובדה שדבר כזה לא עשה מהומה גדולה, מי שפנה הם חברי כנסת ערביים, מי שמשתתפים בדיון כאן הם חברי כנסת ערביים בלבד, זה אומר שהעור הציבורי הפך להיות עבה ועבה ועבה.

באסל גטאס: דברים כאלה כבר לא עושים רושם על הציבור, אפילו על חברי כנסת, אפילו על חברי כנסת שמתהדרים בהיותם חברי כנסת עם ערכים הומניים.

באסל גטאס: זה מצער וזה, אני חושב, הדגל השחור והאדום הכי גדול שיוצא הפרשה הזו.

חנא סוייד: תודה רבה.

חנא סוייד: חבר הכנסת טיבי.

אחמד טיבי: תודה רבה, אדוני.

אחמד טיבי: א', חשוב לציין פעם אחר פעם שאין לנו שום בעיה עם הפעילות של היחידה שלך, יחידת אתג"ר.

אחמד טיבי: דווקא אנחנו רוצים שתגבירו את המאמץ להילחם בתופעות של גניבת רכב ופשיעה.

אחמד טיבי: השרבוב של השם שלכם מחייב אתכם – הצגת את העניינים יפה – מחייב אתכם לפעול נגד הדברים שהובאו במכתב ושמכם שורבב, כי אחרת יישאר מין ספק כזה שיכול להית שכשקצין הביטחון ישב עם מישהו מהיחידה הוא זרק לו איזה נתון או איזה מידע כפי שעולה מהכתבה ומהמכתב.

מוחמד ברכה: או מה שקרוי "הסכמה בקריצת עין".

אחמד טיבי: או יותר מקריצת עין.

אחמד טיבי: האמת היא שזו לא תופעה יחידה.

לאה ורון: חבר הכנסת הופמן, אנחנו בסוף הדיון הקודם ומיד נתחיל את הדיון הבא.

אחמד טיבי: אגב, גם חבר כנסת יהודי יכול להגיע לפה.

מוחמד ברכה: היה טוב אם היית פה, עדיף, עדיף, שישתתף.

חנא סוייד: בוא תיכנס על מנת לדעת כמה שזה לא נכון להעלות את אחוז החסימה ושלא יהיו חברי כנסת ערביים כאן.

רונן הופמן: חבר'ה, לא עשיתי כלום, אני ממשיך.

אחמד טיבי: אני רוצה להזכיר לאדוני שזה לא נפל מהשמיים, כך שהתופעה הזו לא קיימת.

אחמד טיבי: מוכרת לך התרבות העיתונאית או הישראלית: היישוב אום אל-פחם הוא יישוב בעייתי, היישוב תורמוס עיא יישוב עוין, כל היישוב, היישוב "איקס" הוא יישוב חצי עוין.

אחמד טיבי: יש הכללות לגבי יישובים על סמך התנהגות א' או התנהגות ב' ולכן זה נראה סביר שמישהו עשה את המעשה הזה על משפחת אגבאריה ומשפחת ג'בארין.

חנא סוייד: באום אל-פחם ש לחץ שיכללו גם את מחאג'נה וגם את מחאמיד, כי לא יכול להיות שרק אגבאריה וג'בארין יהיו.

עפו אגבאריה: הם נעלבו.

אחמד טיבי: ולכן אני חושב שכולנו יוצאים בהרגשה שיש בעיה אתכם, עם חברת השכרת הרכב הזו.

אחמד טיבי: אגב, יש בעיות גם בחברות ביטוח שלא עובדות, לא מבטחות ביישובים ערביים, או סוכנים ערביים שמנותקים מהמחשבים.

חנא סוייד: נכון.

מוחמד ברכה: מישהו אמר את זה לפני שנכנסת, אחמד.

אחמד טיבי: לא היה בתיאום איתי, חבר הכנסת ברכה.

אחמד טיבי: תודה רבה, אני סיימתי.

חנא סוייד: תודה.

חנא סוייד: חבר'ה, אני רוצה לסכם את הדיון הזה רק בקצרה.

חנא סוייד: אני אגיד לכם, פעם היה כבוד גדול להיות בן לחמולה גדולה.

חנא סוייד: אתמול אני ניהלתי דיון כאן על כך שמשרד השיכון רוצה למנוע מענק השתתפות בשכר דירה לקרובי משפחה, אז כך שאם יש לך הרבה קרובים זו כבר לא פריבילגיה גדולה.

חנא סוייד: עוד פעם להיות בקונסטלציה כזו, גם זו לא פריבילגיה גדולה.

חנא סוייד: כנראה שיש מזימה לפצח את החמולות בחברה הערבית.

חנא סוייד: בכל אופן, אני לא רוצה לפתח את זה הלאה, אני רוצה להקריא את ההמלצות של הוועדה: הוועדה מותחת ביקורת על נציגי משרד המשפטים על כי אף שהוזמנו לישיבת הוועדה לא מצאו לנכון לעשות כן.

חנא סוייד: הוועדה מחליטה להעביר את פרוטוקול הישיבה לשרת המשפטים ומבקשת כי היא תורה לקיים בדיקה מעמיקה המתייחסת לנאמר בישיבה, לרבות בחינת הסיבות לכך שחברת "קל אוטו" נמנעת מלהעניק שירותים לכ-180 צרכנים, כפי שנמסר, מסיבות הידועות לחברה.

חנא סוייד: הוועדה מבקשת ממשרת המשפטים לבחון את הצורך להציע חקיקה שתמנע אפליה של הגשת שירותים מעסקים לצרכנים.

חנא סוייד: הוועדה מבקשת להעביר אליה עד 1 באפריל 2014 את תוצאות הבדיקה כאמור ששרת המשפטים מתבקשת לעשות.

חנא סוייד: אני כמובן מודה לחברי הכנסת שהעלו את העניין החשוב הזה.

חנא סוייד: תודה רבה לכם, הישיבה נעולה.